IFA เชียร์ผถห. INTUCH ตอบรับ GULF ทำเทนเดอร์ฯ ชี้ราคาเสนอซื้อ ADVANC ไม่เหมาะสม
IFA เชียร์ผถห. INTUCH ตอบรับเทนเดอร์ฯ จาก GULF แต่ชี้ราคาเสนอซื้อ ADVANC ไม่เหมาะสม เหตุต่ำกว่าราคายุติธรรม
IFA เชียร์ผถห. INTUCH ตอบรับเทนเดอร์ฯ จาก GULF แต่ชี้ราคาเสนอซื้อ ADVANC ไม่เหมาะสม เหตุต่ำกว่าราคายุติธรรม
20 ก.ค. 2564

บริษัท อินทัช โฮลดิ้งส์ จำกัด (มหาชน) หรือ INTUCH เปิดเผยว่า ตามที่บริษัทได้รับสำเนาคำเสนอซื้อหลักทรัพย์โดยสมัครใจแบบมีเงื่อนไขก่อนการทำคำเสนอซื้อหุ้นสามัญทั้งหมดของบริษัทฯ จาก บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF จำนวนหุ้นสามัญ 2,599,720,233 หุ้น คิดเป็นสัดส่วน 81.07% ของจำนวนหุ้นที่จำหน่ายได้แล้วทั้งหมด ที่ราคา 65 บาท/หุ้น รวมมูลค่าเสนอซื้อ 168,981,815,145 บาท ตั้งแต่วันที่ 29 มิ.ย.-4 ส.ค.64
ทั้งนี้คณะกรรมการบริษัทฯ (ไม่รวมกรรมการที่มีส่วนได้เสีย) ได้พิจารณาคำเสนอซื้อและความเห็นของที่ปรึกษาทางการเงินอิสระของผู้ถือหุ้นต่อคำเสนอซื้อ ซึ่งได้ทำการศึกษาความเหมาะสมของราคาเสนอซื้อ โดยพิจารณาจากหลายปัจจัยและใช้วิธีการประเมินมูลค่ากิจการที่เป็นที่ยอมรับกันหลายวิธีแล้ว คณะกรรมการบริษัทฯ มีความเห็นสอดคล้องกับที่ปรึกษาทางการเงินอิสระ ซึ่งได้ให้ความเห็นว่าคำเสนอซื้อหลักทรัพย์และราคาเสนอซื้อมีความเหมาะสม จึงเห็นว่าสามารถพิจารณาตอบรับคำเสนอซื้อ เนื่องจากราคาทำคำเสนอซื้ออยู่ในช่วงที่เหมาะสม
นอกจากนั้น ที่ปรึกษาทางการเงินอิสระ เห็นว่าการที่ผู้ทำคำเสนอซื้อร่วมเป็นพันธมิตรทางธุรกิจกับบริษัทฯ มีโอกาสที่จะก่อให้เกิดประโยชน์ต่อบริษัทฯ และผู้ถือหุ้นของบริษัทฯ ในระยะยาวแต่กระนั้นโอกาสเติบโตทางธุรกิจก็ขึ้นอยู่กับความเสี่ยงและความไม่แน่นอนที่จะต้องพิจารณาและทำการวิเคราะห์อย่างสมเหตุสมผล
ดังนั้น ผู้ถือหุ้นของบริษัทฯ อาจพิจารณาตอบรับการทำคำเสนอซื้อบางส่วน หรือปฏิเสธการทำคำเสนอซื้อเพื่อลงทุนในบริษัทฯ ในระยะยาว หากสามารถยอมรับความเสี่ยงและมีความเชื่อมั่นในการดำเนินงานของผู้ทำคำเสนอซื้อและบริษัทฯ
ขณะที่ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ระบุว่า ตามที่บริษัทได้รับสำเนาคำเสนอซื้อหลักทรัพย์ทั้งหมดโดยสมัครใจของบริษัทฯ จาก GULF ราคาเสนอซื้อหุ้นสามัญหุ้นละ 120.93 บาท เนื่องจาก GULF เข้าทำคำเสนอซื้อหุ้น INTUCH ซึ่งเป็นผู้ถือหุ้นใหญ่ 40.45% ใน ADVANC โดยหากสามารถซื้อหุ้น INTUCH เพิ่มขึ้นจนถึง 50% ขึ้นไปของสิทธิออกเสียงทั้งหมดของ INTUCH จะถือว่า GULF เข้ามามีอำนาจควบคุมอย่างมีนัยสำคัญใน INTUCH ก็จะได้มาซึ่งอำนาจควบคุมอย่างมีนัยสำคัญใน ADVANC ด้วย
ดังนั้น GULF จึงได้ทำคำเสนอซื้อหุ้นของ ADVANC จำนวนหุ้นสามัญ 2,973,925,791 หุ้น คิดเป็น 100% ราคาเสนอซื้อ 120.93 บาท/หุ้น คิดเป็นมูลค่ารวม 359,636,845,905 บาท โดยจะรับซื้อหลักทรัพย์เป็นเวลาทั้งสิ้น 31 วันทำการ ตั้งแต่เวลา 9:00 น. ถึง 16:00 น. ของทุกวันทำการ ตั้งแต่วันที่ 29 มิ.ย.ถึงวันที่ 13 ส.ค.64
ทั้งนี้ ที่ปรึกษาทางการเงินอิสระมีความเห็นว่า ผู้ถือหุ้น ADVANC ควรปฏิเสธคำเสนอซื้อหุ้นสามัญของผู้ทำคำเสนอซื้อ เนื่องจากการประเมินมูลค่าปัจจุบันของกิจการด้วยวิธีมูลค่าปัจจุบันสุทธิของกระแสเงินสด (Discounted Cash Flow Approach – DCF) ซึ่งเป็นวิธีประเมินมูลค่าที่มีความเหมาะสม เนื่องจากสามารถสะท้อนผลประกอบการในอนาคตภายใต้แผนธุรกิจและสมมติฐานต่าง ๆ ที่มีความสมเหตุสมผล พบว่าช่วงราคายุติธรรมของหุ้นของบริษัทฯ อยู่ในช่วง 214-234 บาทต่อหุ้น ซึ่งราคาเสนอซื้อที่ 120.93 บาทต่อหุ้น ต่ำกว่าราคายุติธรรมดังกล่าว จึงเป็นราคาที่ไม่เหมาะสม
ด้าน นายสุเชษฐ์ สุขเเท้ รองกรรมการผู้จัดการ ฝ่ายมีเดียร์มาร์เก็ตติ้ง บริษัทหลักทรัพย์ เอเอสเเอล จำกัด มองว่า ราคาเสนอซื้อหุ้น INTUCH เหมาะสมแล้ว เนื่องจากราคาในกระดานซื้อขายหลักและราคาเสนอซื้อที่หุ้นละ 65 บาทนั้นแทบจะไม่แตกต่างกัน ดังนั้นผู้ถือหุ้น INTUCH จะพิจารณาตอบรับคำเสนอซื้อจาก GULF ก็มองว่าสามารถทำได้
“ผู้ถือหุ้น INTUCH จะขายหุ้นให้กับ GULF ก็มองว่าไม่เสียหายอะไร เพราะราคาหุ้นบนกระดานหลักกับราคาเสนอซื้อไม่แตกต่างกัน ผู้ถือหุ้นอาจพิจารณาขายหุ้นออกเพื่อเปลี่ยนเป็นเงินสดแทนก่อน แล้วค่อยหาโอกาสเข้าไปซื้อรอบใหม่ในอนาคต เพื่อลดความเสี่ยงจากภาพรวมของตลาดหุ้นที่ตอนนี้มีปัจจัยลบเข้ามากดดันตลาดอย่างต่อเนื่อง”